ሁለተኛው ዙር ሀገር አቀፍ የመልካም ልማታዊ አስተዳደር የንቅናቄ መድረክ ተካሄደ
 ሁለተኛው አገር አቀፍ የመልካም ልማታዊ  አስተዳደር የንቅናቄ መድረክ በሚሊንየም አዳራሽ ተካሄደ።በመድረኩ ላይ የኢፌደሪ ጠቅላይ ሚኒስትር ሀይለማርያም ደሳለኝን ጨምሮ ሚንስትሮች ፣ የክልል ርእሰ መስተዳደሮች ፣ የዩኒቨርስቲ ፕሬዘዳንቶችና ከህዝብ የተወጣጡ ተወካዮች ታድመዋል።ከመልካም አስተዳደር አኳያ ባለፉት ወራት የተከናወኑ ተግባራትና ያጋጠሙ ችግሮች፣ በተለያየ ጊዜ ሳይፈቱ የቀሩ ጉዳዮችም ውይይት እየተካሄደባቸው ይገኛል።ጠቅላይ ሚኒስትር ሀይለማርያም ደሳለኝ የውይይት መድረኩን ሲከፍቱ፥ የመልካም አስተዳደር ችግር መኖር አገራችን በአጭር ጊዜ ውስጥ ከደህነትና ኋላ ቀርነት እንዳትላቀቅ የሚያደርግ እንቅፋትና መሰናክል በመሆኑ በተለያየ ደረጃ ያሉ አመራሮችና ህብረተሰቡ በጋራ ሊታገሉት የሚገባ ዋነኛ ጉዳይ መሆኑን ገልጸዋል።በምክትል ጠቅላይ ሚኒስትር ማዕረግ  የፋይናንስ እና ኢኮኖሚ ክላስተር አስተባባሪ እና የመገናኛ እና ኢንፎርሜሽን ቴክኖሎጂ ሚንስተር ዶክተር ደብረፀዮን ገብረሚካኤል በበኩላቸው፥ ከቴሌኮም ጋር በተያያዘ እስከ ሰኔ ወር ያለውን የእቅድ አፈፃፀም አቅርበዋል።በዘርፉ የተደራሽነትና የአገልግሎት አሰጣጥ ችግሮች መስተዋላቸውን የገለጹት ዶክተር ደብረጺዮን፥ ችግሮቹን ለመፍታትም የአጭር ጊዜና የረዥም ጊዜ የመፍትሄ አቅጣጫዎች ተቀምጠው ወደ ተግባር ተገብቷል ብለዋል።በአዲስ አበባ ከተማም የሞባይል ተደራሽነትን ለማስፋት አዳዲስ የኔትዎርክ ማስፋፊያ ስራዎች እየተከናወኑ እንደሚገኙ ተናግረዋል።በመድረኩ ላይ የኤሌክትሪክ ሀይል አቅርቦትና ስርጭትን በተመለከተ የውሃ መስኖና ኢነርጂ ሚኒስትሩ አቶ አለማየሁ ተገኑ የተስተዋሉ አበይት ጉዳዮችን አንስተዋል።የንግድ ሚኒስትሩ አቶ ከበደ ጫኔም የሚኒስቴር መስሪያ ቤቱን  የአገልግሎት አሰጣጥና መልካም አስተዳደር አፈፃፀሞች አቅርበዋል።